**ΕΝΟΤΗΤΑ 2Η**

**Η ΠΑΡΑΓΡΑΦΟΣ**

Κάθε παράγραφος ακολουθεί την παρακάτω δομή:

1. Θεματική Πρόταση ή Περίοδος (Θ.Π.), (πρόλογος στην αρχή της παραγράφου)
2. Λεπτομέρειες ή Σχόλια, δηλαδή ανάπτυξη (κυρίως θέμα).
3. Κατακλείδα, (επίλογος στο τέλος της παραγράφου).

**Θεματική Πρόταση ή Περίοδος (αν πρόκειται για περισσότερες από 1 προτάσεις).**

* Η Θεματική Πρόταση μας ενημερώνει/προετοιμάζει για το θέμα της παραγράφου που ακολουθεί.
* Συνδέει την παράγραφο με το θέμα, ή με τις προηγούμενες παραγράφους του κειμένου, ή με την εκφώνηση του θέματος/ερώτησης.
* Συμπυκνώνει τα νοήματα της παραγράφου.

**Λεπτομέρειες/Σχόλια**

Πρόκειται για αναλυτικές προτάσεις που πληροφορούν με επάρκεια και ακρίβεια τον αναγνώστη σχετικά με την θεματική πρόταση που προηγήθηκε. Με άλλα λόγια, είτε συμπληρώνουν τα στοιχεία της Θ.Π. με μία νέα πληροφορία ή την επεξηγούν ή την αναπτύσσουν.

Επομένως, θα πρέπει να στηρίζουν τη Θεματική Πρόταση, να συνδέονται λογικά μεταξύ τους (αλληλουχία νοημάτων) και να οργανώνονται έτσι, ώστε να συγκροτούν ένα έγκυρο και ολοκληρωμένο σύνολο.

**Κατακλείδα**

Είναι η πρόταση ή η περίοδος που ολοκληρώνει την παράγραφο, συνοψίζοντας όσα έχουν λεχθεί και υπενθυμίζοντας στον αναγνώστη την κεντρική ιδέα της παραγράφου, όπως καταγράφεται στη θεματική πρόταση.

Η κατακλείδα ενδέχεται να απουσιάζει, όταν η πλήρης κατανόηση της παραγράφου επιτυγχάνεται με τις λεπτομέρειες, ή όταν το νόημα της παραγράφου συνεχίζεται και ολοκληρώνεται και στην επόμενη παράγραφο.

**ΑΡΕΤΕΣ ΜΙΑΣ ΚΑΛΗΣ ΠΑΡΑΓΡΑΦ0Υ**

- Για να είναι καλή μια παράγραφος πρέπει να έχει:

1. Έναν σαφή σκοπό

2. Επαρκή ανάπτυξη

3. Ενότητα

4. Αλληλουχία νοημάτων

5. Συνοχή

6. Έμφαση

**Συνδετικές/διαρθρωτικές λέξεις και φράσεις.**

Κάθε παράγραφος πρέπει να έχει συνοχή/σύνδεση μεταξύ των επιμέρους προτάσεων. Επομένως, τόσο μέσα στην ίδια παράγραφο, όσο και στη σύνδεση διαφορετικών παραγράφων μέσα στο κείμενο, χρησιμοποιούμε τις παρακάτω λέξεις, ανάλογα με τη σχέση που υπάρχει μεταξύ τους:

1. εισάγουν μια επεξήγηση : δηλαδή, με άλλα λόγια, για παράδειγμα

2. προετοιμάζουν μια αντίθεση ή εναλλαγή : αν και, εντούτοις, αντίθετα, αλλά‚ ακόμα και αν, εκτός απ’ αυτό.

3. προσθέτουν μια ιδέα ή ένα γεγονός : επίσης, επιπλέον, πρώτο, δεύτερο, τέλος.

4. δηλώνουν ένα συμπέρασμα ή μια σχέση αιτίου και αποτελέσματος: επομένως, συνεπώς, συμπερασματικά, σύμφωνα με τα παραπάνω, όπως είναι φυσικό.

5. δηλώνουν χρονική σχέση ή διαδοχή: τώρα, πριν, έπειτα, όταν, αργότερα, εντωμεταξύ.

6. δείχνουν τοπική σειρά ή σχέση: εδώ, εκεί, επάνω, κάτω, μέσα, έξω, αριστερά, δεξιά.

**ΑΝΑΚΕΦΑΛΑΙΩΣΗ**

\* Ξαναδιαβάζουμε την παράγραφο που έχουμε γράψει. Προσέχουμε τα κύρια σημεία. Έπειτα αναθεωρούμε όσα χρειάζονται αναθεώρηση.

**α)** **Θέμα**: Είναι έτσι διατυπωμένο, ώστε να χρειάζεται μόνο μια παράγραφος για την ανάπτυξή του; Είναι αρκετά αναπτυγμένο;

**β) θεματική πρόταση**: Περιλαμβάνει τον σκοπό μας; Διατυπώνει την κύρια ιδέα της παραγράφου μας;

**γ) Μεσαίο τμήμα**: Οικοδομείται κάθε πρόταση, κάθε λεπτομέρεια που υπάρχει στο τμήμα αυτό, πάνω στην κύρια ιδέα;

**δ) Τέλος**: Τελειώνει η παράγραφός μας με μια καλή πρόταση κατακλείδα, που να ξανατονίζει την κύρια ιδέα;

**ε) Λεπτομέρειες**: Είναι οι λεπτομέρειες αρκετές; Είναι διαλεγμένες καλά; Είναι σαφής η διάταξή τους και η σχέση της μιας προς την άλλη; Τοποθετήθηκαν οι πιο σπουδαίες στις εμφατικές θέσεις; Έχουν μεταξύ τους συνοχή;

\* Αν η απάντηση σε κάποια από αυτές τις ερωτήσεις είναι «όχι», κάνουμε την απαιτούμενη αναθεώρηση.